הרשויות בישראל הודיעו אתמול (יום שלישי) כי מעבר ביתוניא, הנמצא ליד ראמאללה והמשמש להעברת סחורות לשטחי הרשות הפלסטינית, ייפתח בימי שישי במהלך חודש הרמדאן. זוהי הפעם הראשונה אחרי שנים ארוכות שישראל מתירה צעד כזה, ובצד הפלסטיני מעריכים כי הוא נועד למנוע כל אפשרות למחסור בסחורות בעקבות משבר קורונה.
בשנים עברו ישראל נהגה שלא לפתוח את מעברי הסחורות בימי שישי של הרמדאן, אך השנה המציאות תהיה שונה וזאת למרות הגבלות שיוטלו על הפלסטינים כמו תפילה במסגד אלאקצא בירושלים.
בהודעה שפורסמה אתמול נמסר כי המינהל האזרחי, בתיאום עם משטרת ישראל, יוביל את הצעד הזה במטרה לאפשר הובלת סחורות בחודש הרמדאן, אז באופן מסורתי ישנה עלייה בצריכת המוצרים מצד האוכלוסייה בשטחי הגדה המערבית. חודש הרמדאן צפוי להתחיל ביום חמישי הקרוב.